Lily-myn: ‘Lewendig of dood, hulle moet gered word’‘n Lugfoto van die ineenstorting. Foto: JacarandaFM via Mpumalanga EMS Lede van die portefeuljekomitee vir minerale hulpbronne het die myn Dinsdag besoek. Sahlulele Luzipo, voorsitter van die komitee, het gesê hulle is deur die departement van minerale hulpbronne en Vantage Goldfields meegedeel die maatskappy sal alles in hul vermoë doen om te verseker die drie mynwerkers word na die oppervlak gebring. Luzipo het gesê hulle verwag die mynwerkers sal na die oppervlak gebring word, hetsy dood of lewendig. “Ons sal nie rus voordat hulle gered is nie.” Volgens Luzipo het hulle die families van die mynwerkers ontmoet. “Ons het hulle aangemoedig om sterk te bly en aan te hou glo iets gaan gebeur en om aan te hou bid.” Geologiese kenners was Dinsdag steeds besig om te bepaal of dit veilig is om reddingswerkers weer ondergronds te stuur. Die Lily-myn is tans gesluit en reddingsaksies is heeltemal gestaak ná twee ineenstortings die afgelope naweek in die sinkgat waar die mynwerkers vasgekeer is. Lees alle vorige berigte oor die Lily-myn op Maroela Media.